બીજી તરફ લંડનના ભારતીય હાઇકમિશન તરફથી એવી સલાહ આપવામાં આવી છે કે તે સંસદ પરિસર તરફ જવાથી દૂર રહે તેમજ આ અંગે મેટ્રોપોલિટન પોલીસની વેબસાઈટ પરથી હુમલા અંગેની માહિતી મેળવતા રહે. ભારતે આ આતંકવાદી હુમલાને વખોડતાં જણાવ્યું છે કે આતંકવાદ માટે લોકશાહી અને સભ્ય સમાજમાં કોઈ સ્થાન નથી. વિદેશ મંત્રાલયના પ્રવક્તા ગોપાલ બાગલેએ ટ્વિટ કરી જણાવ્યું હતું કે ભારત આ હુમલાની આકરી નિંદા કરે છે અને આ ઘટનામાં માર્યા ગયેલા લોકો માટે શોક વ્યક્ત કર્યો હતો. બ્રિટનમાં રહેલા ભારતીય હાઇકમિશને જણાવ્યું છે કે જો આ હુમલામાં કોઈ ભારતીયને ઈજા થઈ હોય તો તે એચસીઆઈ એસએસપીના પબ્લિક રિસ્પોન્સ યુનિટમાં આવી શકે છે. બ્રિટનની સંસદ પર થયેલા આ હુમલાને બ્રિટને આતંકવાદી હુમલો ગણાવ્યો છે અને આ અંગે તપાસ કરવામાં આવી રહી હોવાનું જાણવા મળે છે.